b'\n_START_ARTICLE_\nAbelova nagrada\n_START_PARAGRAPH_\nAbelovo nagrado podeljuje vsako leto norve\xc5\xa1ki kralj izjemnim matematikom. Leta 2001 je norve\xc5\xa1ka vlada objavila, da se bo ob dvestoletnici norve\xc5\xa1kega matematika Nielsa Henrika Abela leta 2002 nova nagrada imenovala njemu v \xc4\x8dast._NEWLINE_Vsako leto od 2003 bo komisija, ki jo sestavlja pet matematikov, pri Norve\xc5\xa1ki akademiji znanosti objavila prejemnika nagrade. Koli\xc4\x8dina denarja, ki jo prejemnik dobi, je podobna kot pri Nobelovi nagradi, ki jo podeljujeta \xc5\xa0vedska in Norve\xc5\xa1ka. Razlog za to nagrado je v tem, da Nobelove nagrade ne podeljujejo za matematiko. Leta 2001 je Norve\xc5\xa1ka podelila nagradi osnovni vlo\xc5\xbeek 200.000.000 norve\xc5\xa1kih kron. Z nagrado posku\xc5\xa1ajo raz\xc5\xa1irjati pomen matematike v javnosti in tudi pokazati, \xc5\xa1e posebej mladim, da je znanost zelo ugledna._NEWLINE_Aprila 2003 so objavili prvega dobitnika. Junija istega leta pa so tudi podelili prvo nagrado. Marca 2004 so drugi\xc4\x8d objavili prejemnika. Nagrado sta skupno prejela dva matematika. Poleg nagrade prejemnik dobi \xc4\x8dek v vrednosti 735.000 \xe2\x82\xac.'